Jurinová, Erika, poslankyňa NR SR (2017-02-08):
Vážený pán predsedajúci, dámy a páni, dovoľte mi povedať pár slov v prospech kandidátky, ktorú predstavilo hnutie OĽANO – NOVA s politickou stranou SaS. Je to spoločná kandidátka a veríme a máme za to, že je naozaj schopná, nielen ochotná, ale najmä schopná zastávať tento dôležitý ústavný post. Pani Janka Šípošová, ktorá je našou kandidátkou a ktorú považujem za najlepšiu kandidátku na túto funkciu aj v tejto chvíli, celý život ochraňovala a starala sa o práva iných. Celý život robila svoju prácu nestranne a snažila sa pristupovať k riešeniu práv ľudí bez akýchkoľvek predsudkov. Čo na nej veľmi kvitujem a oceňujem, je jej stálosť postojov. Je jej jedno, o akého človeka ide, či je to pravičiar, ľavičiar, liberál, je jedno, akého je vierovyznania, v prvom rade vždy pozerá na tohto človeka, občana ako na ľudskú bytosť. A toto je podľa mňa veľmi podstatné. Jej celý profesný život, ale najmä možno okolo roku 2000 sa to oveľa viacej zintenzívnelo, je zameraný na ochranu práv obetí trestných činov. Povedala by som, že je takou priekopníčkou v tejto téme a teda už viac ako 15 rokov, viac ako 17 rokov sa už snaží presadzovať, aby na Slovensku práva obetí boli minimálne na úrovni práv tých, ktorí páchajú zlo. To znamená, práv páchateľov. Jej celoživotným dielom je dosiahnuť stav, aby bol prijatý zákon o obetiach, ktorý určuje minimálne normy v ochrane práv práve zranených práv obetí. Dôležité pre ňu je však, ako by ste si možno mysleli, nie je trestanie, ale dôležité je pre ňu zmierenie. Stále hovorí, že aj keď by ste potrestali páchateľa trikrát, obeti to nijakým spôsobom nepomôže. To, čo sa stalo obeti, sa už ani tým potrestaním neodstane. Preto si myslím, že aj v tomto je vyjadrená dostatočná ľudskosť najmä tým, že jej ide najmä o zmierenie ľudí. Toto bolo to, čo Janka Šípošová neustále zdôrazňovala a presadzovala. Vždy bola teda na strane poškodených, slabých, opľuvaných. Dovoľte mi povedať zopár slov k jej profesnej činnosti. Od roku, alebo, vo svojej odbornej činnosti naozaj prešla rôznymi pozíciami, je to psychologička, doktorka psychológie. Ak bola aktívna v psychologicko-výchovnom poradenstve, viedla celé alebo vlastne riadila tieto psychologicko-metodické centrá alebo kancelárie z pozície ministerstva školstva, okolo roku 2000 bola prizvaná do Rady vlády pre prevenciu kriminality, kde bola prizvaná ako odborníčka práve na problematiku obetí trestných činov a jej úlohou bolo vytvoriť systém pomoci takýchto ľudí. Okrem toho vytvorila, alebo sa pod jej rukami zrodila organizácia Pomoc obetiam násilia, ktorá vytvorila sieť poradní pre takýchto ľudí, ktorí sú zasiahnutí trestnými činmi a potrebujú pomoc, nevedia, na koho sa obrátiť. Potrebujú právnu službu, psychologickú službu. Vytvorila sieť poradní po celom Slovensku. Bohužiaľ, prišli aj zlé časy, kedy nevedeli ufinancovať túto sieť poradní a ich činnosť sa zúžila do niekoľkých poradenských centier v tejto oblasti, ale teda sú funkčné až dodnes. Dnes ich už nevedie. Dnes len pre nich ako dobrovoľníčka pracuje. Ako takú ďalšiu dôležitú métu, ktorá sa jej podarila vo svojej profesnej činnosti dosiahnuť, je spolupráca pri stratégii ľudských práv, ktorej sa venovala posledné štyri roky. Viete, že táto téma rozdeľovala spoločnosť možno na liberálnu, na konzervatívnu, každopádne práve pri vzniku stratégie ľudských práv bola veľmi aktívna a snažila sa obrusovať hrany pri problematických témach. Rovnako ako veľmi dôležité beriem z pohľadu navrhovateľa aj to, že dodnes sa aktívne zapája v skupine, ktorá pripravuje zákon o obetiach trestných činov. Minulá vláda, aj keď sme sa snažili o to celé štyri roky, až na sklonku volebného obdobia vytvorila pracovnú skupinu, ktorá však nebola funkčná. Bola vytvorená, ale prakticky sa nezišla na skutočnú prácu ani raz. Preto ďakujem aj ministerke Žitňanskej, že túto skupinu naozaj akoby znovu obnovila a skupina už dnes má pripravené základné črty návrhu, verím tomu, že to bude zákon, ktorý urobí veľký posun v oblasti ochrany obetí hlavne v tom, že sa vytvorí systém, ktorý reálne bude vedieť obetiam pomôcť. Do dnešných čias je pani Janka Šípošová zároveň školiteľkou sudcov, prokurátorov, ale aj policajtov práve v oblasti práce s obeťami alebo s ľuďmi, ktorí sú nejakým spôsobom postihnutí trestnými činmi. Do dnešných dní školí sudcov, prokurátorov aj policajtov. Z toho, čo som povedala, verím tomu, že aj vy usúdite, že pani doktorka Janka Šípošová má k oblasti ochrane ľudských práv veľmi blízko. Jej celý profesný život je zameraný na poskytovanie pomoci jednotlivcom, osobám, ktorým nemá kto pomôcť a verím tomu, že by bola veľmi dobrou ombudsmankou práve v ochrane ľudí pred štátnou mocou, ktorá im častokrát nieže nechce pomôcť, ale častokrát im aj dáva brvná pod nohy. Verím, že jej kandidatúru podporíte, verím, že sa stotožňujete s tým, čo ste počuli a som presvedčená o tom, že Janka Šípošová je z troch navrhovaných kandidátov naozaj najvhodnejšou kandidátkou na tento dôležitý ústavný post. Bude ho zastávať nielen odborne, ale aj morálne na vysokej úrovni, čo ukázala najmä svojím celoživotným dielom. Ďakujem veľmi pekne za podporu.